[{"text_idx": "#000001", "text": "Mesag\u0302o de UEA okaze de la Esperanto-tago, la 26-an de julio 2022."}, {"text_idx": "#000003", "text": "Malegaleco inter lingvoj estas inter tiuj muroj. Lingvo estas c\u0302ie en nia c\u0302iutaga vivo. G\u0302i estas la plej grava ilo por homa interrilato, ec\u0302 se ni ne kutime pensas pri tio. Pro tio, ni ankau\u0306 festas la Esperanto-tagon kiel la tagon de lingva justeco."}, {"text_idx": "#000004", "text": "Nia asocio disvastigas kaj antau\u0306enigas Esperanton, ne nur c\u0302ar g\u0302i estas tau\u0306ga ilo por internacia komunikado, sed c\u0302ar g\u0302i alproksimigas nin en paco. Por ni, la spirito de Esperanto estas amikeco kaj justeco inter c\u0302iuj popoloj. Tiun spiriton ni kunligas kun la celoj de Unuig\u0302intaj Nacioj kaj Unesko."}, {"text_idx": "#000005", "text": "Lingva diverseco estas unu el la ric\u0302aj\u0302oj de la mondo. Pro tio ni aparte bonvenigas la Internacian Jardekon de Indig\u0302enaj Lingvoj, iniciatitan de UN kaj Unesko. La Jardeko estos la temo de la 107-a Universala Kongreso de Esperanto, en Montrealo la 6-an g\u0302is la 13-an de au\u0306gusto 2022. Protektado kaj progresigo de indig\u0302enaj lingvoj kaj kulturoj estas fundamenta por nia repacig\u0302o kun la Tero kaj ties multspeciaj log\u0302antoj."}, {"text_idx": "#000006", "text": "Per lastatempa rezolucio, la G\u0302enerala Asembleo de Unuig\u0302intaj Nacioj denove emfazis la gravecon de multlingvismo kaj honorado de la lingvoj de la mondo. Ne sufic\u0302as instrukcii al la mondo per la grandaj lingvoj; necesas au\u0306skulti la voc\u0302ojn ec\u0302 de la plej malgrandaj. Jen rolo por Esperanto, kiel ligilo inter c\u0302iuj mondaj lingvoj."}, {"text_idx": "#000007", "text": "Nur la plej ampleksa dialogo inter c\u0302iuj popoloj de la mondo, per multlingvismo kaj per Esperanto, ebligos plenumi la Celojn por Dau\u0306ripova Evoluigo, renovigi multflankismon, kaj labori lau\u0306 la vortoj de Zamenhof: \u201cRompu, rompu la murojn inter la popoloj.\u201d En tiu senco ni konstruu pacon per homaj rajtoj kaj per evoluigo por c\u0302iuj, kaj ni tion faru en spirito de kunlaboro kaj amikeco."}, {"text_idx": "#000008", "text": "Mesag\u0302o en la angla, c\u0302ina kaj itala."}, {"text_idx": "#000011", "text": "Vi komentas per via konto de Twitter."}, {"text_idx": "#000012", "text": "Vi komentas per via konto de Facebook."}, {"text_idx": "#000021", "text": "Subtenu UEA per membrig\u0302o: "}]